Danie Niehaus herdenk vanjaar sy dertig jaar in die musiekbedryf met die uitreiking van 'n splinternuwe album, "Meesters Van Die Kuns" - 'n stylvolle produksie, puik verwerk vir 'n twintigstuks strykers deur musiekregisseur Matthys Maree.
Agt van die twaalf oorspronklike liedjies op die album, waaronder die titelsnit, is nuut en almal uit Danie se pen. Ouer bekendes soos "Jy Is Vrou", "Kleure", "Ek En Jy" asook "Jy Weet Dit Reeds" is ook weer nuut verwerk en tot 'n ligte klassieke styl verhef. Sy ballades is kenmerkend positief en met lirieke wat selfs op hul eie in gedigvorm kan staan.
Met "Meesters Van Die Kuns" eer Danie almal wat die kuns bemeester om die wêreld 'n plek van vrede en liefde te maak deur "Meesters Van Die Kuns" van die liefde te wees.
As sanger, komponis, liriekskrywer en komediant het hy nog nie die erkenning gekry wat hy regtig verdien nie.
Hoewel hy 'n Transvaler is, is die Kaap as't ware in sy bloed. Nadat hy twee en 'n half jaar in Johannesburg gebly en gewerk het, het die Kaap hom teruggelok. In Desember verlede jaar het hy en sy gesin - sy vrou, Isabel, en hul vierjarige seuntjie, Taro - hulle op Bloubergstrand gevestig.
Dit is hier waar Danie op sy gelukkigste is. As 'n mens hom nie in sy ateljee by die huis kry waar hy lirieke skryf, komponeer of sing nie, dan sal jy vir Danie, die buitelugmens, op die strand, in die golwe of in sy duikpak onder die water kry.
In Rondloper sing Danie onder meer My Seun Ek Wag, Lewensdroom, Hierdie Aand, Ek Hou Van Jou en Niks Is Dan Mooier. Mynie Grové, wat die regie van die Rondloper-langspeler behartig het, sing haar eie komposisie, Sweef Soos 'n Arend, die eerste keer self in 'n program. - Beeld